Жоашен дю Беле
Не се сърди, Ронсар…

Превод от френски: Пенчо Симов, 1978

chitanka.info

Не се сърди, Ронсар, затуй, че ръкописи

във Франция сега създават се безчет:

безсмъртната творба във всеки свой куплет

паспорт за вечността съдържа, припомни си.

Дали ще дава плод и в бъдеще, зависи

от автора — дали е истински поет;

ако не е така, я чака жребий клет —

гробовният покой под стройни кипариси.

Вергилий бе велик, Хораций също бе

със дух благословен от щедрото небе,

но други имена забравата покрива.

Ако се взрем сега и в слабите творби,

ще можем по-добре да съдим може би:

защо след Мевий[1] днес да нямаме такива?

[1] Мевий. — Посредствен древноримски автор, осмян от Вергилий и Хораций. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.